stanford-oval/wikipedia huggingface dataset:
พระเมธีธรรมสาร (ไสว ธมฺมสาโร)
ประวัติ > บรรพชา

พ.ศ. 2448 หลวงพ่อกาบให้นายหวาด (บิดา) พาไปฝากเรียนบาลีที่กรุงเทพมหานคร บิดาจึงนำไปมอบตัวไว้กับพระเปลี่ยน วัดบางลำภูบน (วัดสังเวชวิศยารามวรวิหาร) เป็นเด็กวัดอยู่ประมาณ 7 วัน พระเปลี่ยนจึงพาไปพบพระใบฎีกาเปรมซึ่งอยู่วัดเดียวกันทำพิธีบรรพชาให้ เมื่อวันที่ 10 พฤษภาคม พ.ศ. 2448 (วันพุธ ขึ้น 7 ค่ำ เดือน 6 ปีมะเส็ง)
เป็นสามเณรจำวัดอยู่วัดบางลำภูบน (วัดสังเวชวิศยารามวรวิหาร) พอฉันเพลแล้วแบกคัมภีร์ไปเรียนหนังสือที่วัดมหาธาตุยุวราชรังสฤษฎิ์ราชวรมหาวิหารทุกวัน เรียนจบหมดหนังสือที่นำมาจากเมืองสุพรรณบุรีแล้ว ก็ไปขอยืมตำราแล้วซื้อใบลานมาจดคัดลอกต่อทุกวัน
ครั้นถึงฤดูเข้าพรรษา มหาทิมซึ่งอยู่ที่บ้านบาตร เป็นผู้เคารพรักกับหลวงพ่อกาบ ทราบว่าลูกศิษย์หลวงพ่อกาบมาอยู่วัดบางลำภูบน (วัดสังเวชวิศยารามวรวิหาร) จึงเดินทางไปเยี่ยมเสมอๆ จวบจนออกพรรษาแล้วมหาทิมจึงชักชวนไปอยู่วัดสระเกศราชวรมหาวิหาร เพื่อจะได้อยู่ใกล้กัน และดูแลอุปัฏฐากได้สะดวก
พ.ศ. 2449 ย้ายมาจำพรรษาอยู่ที่วัดสระเกศราชวรมหาวิหาร ศึกษาคัมภีร์มูลกัจจายน์และบาลี โดยมีมหาจันทรเป็นผู้สอนบาลี ครั้นออกพรรษาแล้วมหาจันทรเห็นว่าที่วัดสระเกศราชวรมหาวิหารมีเรื่องราวยุ่งยาก ส่งผลให้ศิษย์เรียนไม่สะดวก จึงชักชวนย้ายไปอยู่ที่วัดเทพธิดารามวรวิหาร ในสมัยพระสุนทรสมาจารย์ (สวน) เป็นเจ้าอาวาส
พ.ศ. 2450 จำพรรษาอยู่ที่วัดเทพธิดารามวรวิหาร โดยศึกษาจากอาจารย์ทุม (หรือทิม พระมหาทิม ?) วัดราชนัดดารามวรวิหาร ในเพลศึกษาบาลีจากมหาจันทร วัดเทพธิดารามวรวิหาร หลังเพลแล้วไปศึกษาบาลีต่อจากอาจารย์ขาวที่วัดมหรรณพารามวรวิหาร กลางคืนศึกษาจากพระศรีสมโพธิ วัดสุทัศนเทพวรารามราชวรมหาวิหาร (ภายหลังได้รับพระราชทานสมณศักดิ์ที่ พระพิมลธรรม (นาค สุมนนาโค) วัดอรุณราชวรารามราชวรมหาวิหาร) ต่อมาจึงย้ายสำนักเรียนจากวัดมหรรณพารามวรวิหารไปศึกษาจากพระยาธรรมปรีชา (ทิม เปรียญ) ซึ่งเป็นอาจารย์หลวงดำเนินการสอนอยู่ที่เก๋งวัดสุทัศนเทพวรารามราชวรมหาวิหาร
ประวัติ > อุปสมบท

พ.ศ. 2452 อายุครบ 20 ปี พระสุนทรสมาจารย์ (สวน) เจ้าอาวาสวัดเทพธิดารามวรวิหาร จะจัดพิธีอุปสมบทให้ที่กรุงเทพมหานคร แต่ญาติโยมทางบ้านไม่ยินยอม จึงต้องเดินทางกลับมาอุปสมบทที่เมืองสุพรรณบุรี
อุปสมบท วันที่ 23 เมษายน พ.ศ. 2452 (วันศุกร์ ขึ้น 4 ค่ำ เดือน 6 ปีระกา) ณ พัทธสีมาวัดปลายนา ตำบลปลายนา อำเภอไผ่จำศีล เมืองอ่างทอง (ปัจจุบันอยู่ในเขตอำเภอศรีประจันต์ จังหวัดสุพรรณบุรี) โดย
เจ้าอธิการแป้น เจ้าอาวาสวัดสิงห์ อำเภอไผ่จำศีล เมืองอ่างทอง เป็นพระอุปัชฌาย์
พระกรรมวาจาจารย์ และพระอนุสาวนาจารย์ ไม่พบข้อมูล
ได้รับฉายาทางพระพุทธศาสนาว่า "ธมฺมสาโร" [ทำ - มะ - สา - โร]
อุปสมบทแล้วกลับไปจำพรรษาอยู่ที่วัดเทพธิดารามวรวิหาร เพื่อศึกษาตามเดิม และปีเดียวกันนี้เข้าแปลบาลี ได้ประโยค 1 ที่วัดพระศรีรัตนศาสดาราม
ต่อมาเป็นพระฐานานุกรมในพระสุนทรสมาจารย์ (สวน) เจ้าอาวาสวัดเทพธิดารามวรวิหาร มีสมณศักดิ์ที่ พระใบฎีกา และพระสมุห์ตามลำดับ ทำหน้าที่เป็นผู้ช่วยเจ้าอาวาสวัดเทพธิดารามวรวิหาร เป็นต้นมา
พ.ศ. 2460 กลับมาช่วยหลวงพ่อกาบจัดงานผูกพัทธสีมาอุโบสถวัดจรรย์ โดยนิมนต์พระประสิทธิ์สุตคุณ เจ้าอาวาสวัดราชนัดดารามวรวิหารมาเป็นประธานจัดงาน 3 วัน 3 คืน เสร็จงานแล้วจึงกลับวัดเทพธิดารามวรวิหาร
พ.ศ. 2463 พระครูธรรมรังษี (พัน กิจฺจกโร) เจ้าอาวาสวัดเทพธิดารามวรวิหาร อาพาธเป็นอัมพฤกษ์และอัมพาตตามลำดับ ปฏิบัติหน้าที่ไม่ได้ พระสมุห์ไหว ธมฺมสาโร เป็นผู้ช่วยเจ้าอาวาส จึงปฏิบัติหน้าที่แทนเจ้าอาวาสตามที่ได้รับมอบหมาย
พ.ศ. 2468 เจ้าอธิการผ่อง พฺรหฺมสโร เจ้าอาวาสวัดยาง อำเภอศรีประจันต์ จังหวัดสุพรรณบุรี เรียกตัวให้มาช่วยทำการปฏิสังขรณ์วิหารหลังเก่าของวัดยาง เป็นระยะเวลา 1 ปี แล้วได้รับแต่งตั้งเป็นเจ้าคณะหมวดตำบลศรีประจันต์แทนเจ้าอธิการผ่อง เสร็จแล้วจึงกลับวัดเทพธิดารามวรวิหาร
วันที่ 4 เมษายน พ.ศ. 2469 พระครูธรรมรังษี (พัน กิจฺจกโร) เจ้าอาวาสวัดเทพธิดารามวรวิหารมรณภาพ พระสมุห์ไหว ธมฺมสาโร จึงได้รับแต่งตั้งเป็นผู้รั้งตำแหน่งเจ้าอาวาสวัดเทพธิดารามวรวิหาร จวบจนมีพระบรมราชโองการโปรดเกล้าฯ ให้อาราธนาพระมหาปาล อินฺทโชโต เปรียญธรรม 3 ประโยค จากวัดสระเกศราชวรมหาวิหาร ไปเป็นเจ้าอาวาสวัดเทพธิดารามวรวิหาร วันที่ 11 กรกฎาคม พ.ศ. 2469 พระสมุห์ไหว ธมฺมสาโร จึงพ้นจากตำแหน่ง
ครั้นใกล้เข้าพรรษา พ.ศ. 2469 พระสมุห์ไหว ธมฺมสาโร จึงกลับมาจำพรรษาอยู่กับหลวงพ่อกาบ ที่วัดจรรย์ อำเภอศรีประจันต์ จังหวัดสุพรรณบุรี ถึง พ.ศ. 2481 จึงได้รับคำสั่งจากคณะสงฆ์ให้ย้ายมาอยู่ที่วัดบ้านกร่าง อำเภอศรีประจันต์ จังหวัดสุพรรณบุรี
วันที่ 25 พฤษภาคม พ.ศ. 2481 ย้ายมาจำพรรษาอยู่ที่วัดบ้านกร่าง จากนั้นได้รับแต่งตั้งเป็นเจ้าอาวาสวัดบ้านกร่าง เจ้าคณะแขวงอำเภอศรีประจันต์ กับได้รับพระราชทานสมณศักดิ์เป็นพระครูสัญญาบัตร และพระราชาคณะ ตามลำดับ กระทั่งถึงแก่มรณภาพในปี พ.ศ. 2522
ตำแหน่ง > งานปกครอง

พ.ศ. 2453 - 2469 เป็นผู้ช่วยเจ้าอาวาสวัดเทพธิดารามวรวิหาร
พ.ศ. 2468 - 2482 เป็นเจ้าคณะหมวดตำบลศรีประจันต์
พ.ศ. 2469 เป็นผู้รั้งตำแหน่งเจ้าอาวาสวัดเทพธิดารามวรวิหาร
พ.ศ. 2481 - 2522 เป็นเจ้าอาวาสวัดบ้านกร่าง
พ.ศ. 2481 - 2482 เป็นผู้รักษาการแทนเจ้าคณะแขวงอำเภอศรีประจันต์
พ.ศ. 2481 - 2522 เป็นพระอุปัชฌาย์
พ.ศ. 2482 - 2522 เป็นเจ้าคณะแขวงอำเภอศรีประจันต์ / เจ้าคณะอำเภอศรีประจันต์
ตำแหน่ง > งานศึกษา

พ.ศ. 2489 เป็นเจ้าสำนักศาสนศึกษาพระปริยัติธรรม วัดบ้านกร่าง
พ.ศ. 2489 เป็นกรรมการตรวจประโยคธรรมสนามหลวง
พ.ศ. 2496 เป็นกรรมการศึกษา โรงเรียนประชาบาลวัดบ้านกร่าง
สมณศักดิ์

พ.ศ. 2453 เป็นพระใบฎีกา ฐานานุกรมใน พระสุนทรสมาจารย์ (สวน) ที่ พระใบฎีกาไหว ธมฺมสาโร
พ.ศ. 2455 เป็นพระสมุห์ ฐานานุกรมใน พระสุนทรสมาจารย์ (สวน) ที่ พระสมุห์ไหว ธมฺมสาโร
พ.ศ. 2482 เป็นพระครูสัญญาบัตร ในราชทินนามที่ พระครูเมธีธรรมสาร
พ.ศ. 2499 เป็นพระครูสัญญาบัตร ชั้นเอก ในราชทินนามเดิม
พ.ศ. 2502 เป็นพระราชาคณะ ชั้นสามัญยก ในราชทินนามที่ พระเมธีธรรมสาร
อาพาธ และมรณภาพ

พระเมธีธรรมสาร (ไสว ธมฺมสาโร) อาพาธเป็นโรคนิ่วในถุงน้ำดี พ.ศ. 2513 จึงเข้ารับการผ่าตัดที่โรงพยาบาลภูมิพลอดุลยเดช กรุงเทพมหานคร หลังผ่าตัดแล้วสบายดีเป็นปกติอยู่ระยะเวลาหนึ่ง จากนั้นเริ่มอาพาธกระเสาะกระแสะเรื่อยมา จนถึง พ.ศ. 2518 ร่างกายเสื่อมโทรมลงมากทั้งจากความชราและอาพาธ จนไม่สามารถไปไหนมาไหนได้ด้วยตนเอง ต้องนั่งรถเข็น
หลังจากนั้นอาการก็ทรุดลงตามลำดับ ต้องพักรักษาตัวอยู่ภายในกุฏิ มีอาการหนักถึงขั้นแพทย์ลงความเห็นว่าจะต้องมรณภาพแน่ๆ 2 - 3 ครั้ง แม้จะผ่านพ้นอาการอาพาธหนักเช่นนี้มาได้ แต่ก็ไม่กลับไปแข็งแรงได้ดังเดิม มีแต่ทรุดโทรมลงเรื่อยๆ จนต้องนอนติดเตียง จวบจนมรณภาพด้วยโรคชรา ณ กุฏิสงฆ์วัดบ้านกร่าง วันที่ 18 สิงหาคม พ.ศ. 2522 เวลา 21.23 น. สิริอายุ 90 ปี อุปสมบทได้ 70 พรรษา
อนุสรณ์ และสิ่งเกี่ยวเนื่อง

รูปเหมือนหลวงพ่อไสว สร้างเมื่อ พ.ศ. 2508 สมัยพระเมธีธรรมสาร (ไสว ธมฺมสาโร) ยังครองสังขารอยู่ ปัจจุบันประดิษฐานที่มณฑป วัดบ้านกร่าง
โรงเรียนศรีประจันต์ เมธีประมุข เป็นโรงเรียนซึ่งสร้างขึ้นโดยความริเริ่มของพระเมธีธรรมสาร (ไสว ธมฺมสาโร) พร้อมด้วยกรรมการอำเภอ พ่อค้า และประชาชนชาวอำเภอศรีประจันต์
ศิษย์พระเมธีธรรมสาร (ไสว ธมฺมสาโร) อาทิ
พระราชธรรมเสนานี (สุข สุภทฺโท) ป.ธ.4 วัดมหาธาตุวรวิหาร จังหวัดราชบุรี
พระอธิการเสงี่ยม ถิรสีโล วัดโพธิ์ศรีเจริญ จังหวัดสุพรรณบุรี
พระอธิการสงวน ธมฺมานนฺโท วัดไผ่พันมือ จังหวัดสุพรรณบุรี
พระครูสุวรรณปสาทคุณ (แนบ จิตฺตปสาโท) วัดจรรย์ จังหวัดสุพรรณบุรี
พระครูศิริ อคฺคสิริ วัดน้อยชมภู่, วัดขวาง, วัดโพธิ์คลาน, วัดละหาร จังหวัดสุพรรณบุรี
พระครูวิบูลโพธิธรรม (น่วม นาถสีโล) วัดโพธิ์ศรีเจริญ จังหวัดสุพรรณบุรี
พระครูสุวรรณศาสนคุณ (นาม สาสนปโชโต) วัดน้อยชมภู่ จังหวัดสุพรรณบุรี
พระครูโสภณสิทธิการ (วสันต์ อนุปตฺโต) วัดพยัคฆาราม จังหวัดสุพรรณบุรี
สมเด็จพระพุทธโฆษาจารย์ (ประยุทธ์ ปยุตฺโต) ป.ธ.9 วัดญาณเวศกวัน จังหวัดนครปฐม
พระศรีปริยัติบัณฑิต (พิศิษฐ ถาวรสุโข) ป.ธ.9 วัดชนะสงครามราชวรมหาวิหาร กรุงเทพมหานคร
ฯลฯ
สืบตำแหน่ง

| ก่อนหน้า |  | พระเมธีธรรมสาร (ไสว ธมฺมสาโร) |  | ถัดไป |
| --- | --- | --- | --- | --- |
| เจ้าอธิการผ่อง พฺรหฺมสโร |  |   เจ้าคณะหมวดตำบลศรีประจันต์   (พ.ศ. 2468 – พ.ศ. 2482) |  | พระครูกริ่ง หํโส |
| พระอธิการกลุ่ม นูมหันต์ |  |   เจ้าอาวาสวัดบ้านกร่าง   (พ.ศ. 2481 – พ.ศ. 2522) |  | พระครูอาภัสศีลคุณ (ทวี อาภสฺสโร) |
| พระครูธรรมสารรักษา (พริ้ง วชิรสุวณฺโณ) |  |   เจ้าคณะแขวงอำเภอศรีประจันต์/เจ้าคณะอำเภอศรีประจันต์   (ผู้รักษาการ พ.ศ. 2481 – พ.ศ. 2482) (เจ้าคณะ พ.ศ. 2482 – พ.ศ. 2522) |  | พระครูศรีคณานุรักษ์ (สม คงฺคสุวณฺโณ) |
สโมสรฟุตบอลทวีวัฒนา สมุทรสาคร ยูไนเต็ด

ระวังสับสนกับ สโมสรฟุตบอลสมุทรสาคร ซิตี้
สโมสรฟุตบอลทวีวัฒนา สมุทรสาคร ยูไนเต็ด หรือเดิมคือ สโมสรฟุตบอล สพล. สมุทรสาคร ยูไนเต็ด เป็นสโมสรฟุตบอลในประเทศไทย ตั้งอยู่ที่ตำบลบางหญ้าแพรก อำเภอเมืองสมุทรสาคร จังหวัดสมุทรสาคร  ปัจจุบันลงแข่งขันในระดับไทยแลนด์ เซมิโปรลีก โซนภาคตะวันตก โดยเป็นสโมสรจากมหาวิทยาลัยการกีฬาแห่งชาติ วิทยาเขตสมุทรสาคร
สโมสรได้เข้ามาสู่ระบบลีกอาชีพจากการคว้าแชมป์ฟุตบอลชิงถ้วยพระราชทานประเภท ข. ได้ในปี 2558 ภายใต้ชื่อในขณะนั้นว่า สถาบันการพลศึกษา วิทยาเขตสมุทรสาคร ทำให้ได้เลื่อนชั้นขึ้นมาแข่งขันในระดับลีกภูมิภาค ดิวิชั่น 2 และในฤดูกาล 2559 อันเป็นฤดูกาลแรกบนลีกอาชีพของประเทศไทย สโมสรได้ใช้ชื่อในการแข่งขันว่า สพล. สมุทรสาคร ยูไนเต็ด โดยคำว่า สพล. ย่อมาจากสถาบันการพลศึกษา
ต่อมาในเดือนธันวาคม 2562 สโมสรได้มีการเปลี่ยนชื่อเป็น ทวีวัฒนา สมุทรสาคร ยูไนเต็ด โดยมีการทำข้อตกลงร่วมกันระหว่างสโมสรสมุทรสาคร ยูไนเต็ด และสโมสรฟุตบอลทวีวัฒนา ซึ่งเป็นทีมจากไทยแลนด์ อเมเจอร์ลีก
ประวัติ > ฟุตบอลถ้วยพระราชทาน ง.

สถาบันการพลศึกษา วิทยาเขตสมุทรสาคร เริ่มส่งทีมฟุตบอลเข้าแข่งขันในรายการระดับสมัครเล่นอย่างฟุตบอลชิงถ้วยพระราชทานประเภท ง. โดยเข้าร่วมการแข่งขันเป็นครั้งแรกในฟุตบอลถ้วยพระราชทาน ง 2551/52 ซึ่งสโมสรผ่านเข้าถึงรอบที่ 3
ในการแข่งขันถ้วย ง. ประจำปี 2555 รอบ 16 ทีมสุดท้าย ที่แข่งขันแบบน็อคเอาท์ เพื่อจะหา 8 สโมสรเลื่อนชั้นขึ้นไปเล่นในฟุตบอลชิงถ้วยพระราชทานประเภท ค.  สโมสรสามารถเอาชนะการดวลจุดโทษ โรงเรียนพัทยา 9 (วัดโพธิสัมพันธ์) ไปได้หลังจากเสมอกันในเวลาปกติ 3–3 ทำให้ผ่านเข้ารอบ 8 ทีมสุดท้ายพร้อมกับคว้าสิทธิเลื่อนชั้นขึ้นไปเล่นในถ้วย ค. ก่อนที่ในรอบ 8 ทีมสุดท้ายจะแพ้การดวลจุดโทษให้กับ เทศบาลตำบลเขาบายศรี จันทบุรี หลังจากเสมอกันในเวลาปกติ 1–1
ประวัติ > ฟุตบอลถ้วยพระราชทาน ค.

ในการแข่งขันฟุตบอลถ้วยพระราชทาน ประเภท ค. ประจำปี 2556 สโมสรไม่ประสบความสำเร็จเมื่อตกรอบ 16 ทีมสุดท้าย ก่อนที่ในปีต่อมาสโมสรจะผ่านเข้าไปถึงรอบรองชนะเลิศ แม้จะแพ้ต่อ สโมสรฟุตบอลกรมชลประทาน ไป 0–4 ในรอบรองชนะเลิศ แต่ก็เพียงพอที่จะได้สิทธิเลื่อนชั้นขึ้นไปเล่นในฟุตบอลถ้วยพระราชทาน ประเภท ข.
ประวัติ > ฟุตบอลถ้วยพระราชทาน ข.

ปี 2558 สโมสรลงแข่งขันฟุตบอลชิงถ้วยพระราชทาน ประเภท ข. เป็นปีแรก และสร้างผลงานได้อย่างโดดเด่น โดยในรอบรองชนะเลิศสามารถเอาชนะ สโมสรฟุตบอลเทศบาลเมืองเสนา ไปได้ 2–0 และเข้าสู่รอบชิงชนะเลิศได้สำเร็จ ไปรอพบคู่ชนะระหว่าง โรงเรียนจ่าอากาศ และ สมาคมศิษย์เก่าโรงเรียนปากช่อง ต่อมาคณะกรรมการจัดการแข่งขันได้ตรวจสอบพบว่า โรงเรียนจ่าอากาศ และ สมาคมศิษย์เก่าโรงเรียนปากช่อง ได้ใช้ผู้เล่นผิดคุณสมบัติลงแข่งขัน จึงลงโทษปรับตกรอบรองชนะเลิศทั้งคู่  โดยให้สถาบันการพลศึกษา วิทยาเขตสมุทรสาคร คว้าแชมป์ไปครอง โดยไม่ต้องแข่งขันนัดชิงชนะเลิศ และให้สโมสรฟุตบอลเทศบาลเมืองเสนา ที่แพ้ในรอบรองชนะเลิศ เลื่อนชั้นขึ้นไปเล่นในลีกภูมิภาค ดิวิชัน 2 อีก 1 ทีม
ประวัติ > ลีกภูมิภาค ดิวิชัน 2

หลังจากคว้าแชมป์ฟุตบอลถ้วยพระราชทาน ประเภท ข. ประจำปี 2558 และได้เลื่อนชั้นขึ้นมาเล่นในลีกภูมิภาค ดิวิชัน 2 เป็นครั้งแรกใน ฤดูกาล 2559 สโมสรได้จดทะเบียนเป็นนิติบุคคล และใช้ชื่อในการลงแข่งขันว่า สพล. สมุทรสาคร ยูไนเต็ด โดยได้เช่าสนามกีฬากลางจังหวัดสมุทรสงคราม เป็นสนามเหย้าชั่วคราวในขณะที่ยังปรับปรุงสนามกีฬาของสถาบันการพลศึกษา วิทยาเขตสมุทรสาคร ไม่แล้วเสร็จ
สโมสรลงแข่งขันในลีกอย่างเป็นทางการเป็นนัดแรกเมื่อวันที่ 19 มีนาคม 2559 ในลีกภูมิภาค ดิวิชัน 2 นัดที่แพ้สโมสรฟุตบอลสีหมอกไป 3–0 ที่สนามโรงเรียนกีฬาจังหวัดสุพรรณบุรี และพบกับชัยชนะในลีกเป็นครั้งแรกเมื่อวันที่ 26 มีนาคม 2559 ในนัดที่บุกไปชนะ เมืองกาญจน์ ยูไนเต็ด 0–2 ที่สนามกีฬากลางจังหวัดกาญจนบุรี โดย ทอกเบ มาร์แซล กองหน้าชาวไอวอรี่ โคสต์ได้รับการบันทึกว่าเป็นนักฟุตบอลคนแรกที่ยิงประตูให้กับสโมสรได้ในระดับลีกอาชีพ โดยในฤดูกาลแรก สโมสรต้องดิ้นรนหนีการตกชั้น และจบฤดูกาลด้วยอันดับ 11 ในโซนภาคตะวันตก ซึ่งเป็นอันดับรองสุดท้ายและรอดพ้นจากการตกชั้นอย่างหวุดหวิด
ตราสโมสร

ฤดูกาล 2016–2019
ผู้เล่น > ผู้เล่นชุดปัจจุบัน

หมายเหตุ: ธงชาติที่ปรากฏบ่งบอกให้ทราบว่าผู้เล่นคนนั้นสามารถเล่นให้กับชาติใดตามกฎของฟีฟ่าตามความเหมาะสม เพราะผู้เล่นบางคนอาจถือสองสัญชาติ
ผลงานของสโมสรในแต่ละฤดูกาล

| ฤดูกาล | ลีก> ระดับ | ลีก> แข่ง | ลีก> ชนะ | ลีก> เสมอ | ลีก> แพ้ | ลีก> ได้ | ลีก> เสีย | ลีก> คะแนน | ลีก> อันดับ | เอฟเอคัพ | ลีกคัพ | ผู้ยิงประตูสูงสุด> ชื่อ | ผู้ยิงประตูสูงสุด> จำนวนประตู |
| --- | --- | --- | --- | --- | --- | --- | --- | --- | --- | --- | --- | --- | --- |
| 2565–66 | ไทยลีก 3โซนภาคตะวันตก | 22 | 1 | 3 | 18 | 13 | 74 | 6 | อันดับที่ 12 | ไม่ได้เข้าร่วม | รอบคัดเลือกรอบสอง |  ปิยะวัฒน์ นักผล | 4 |

| 0 | 1 | 2 | 3 | 4 |
| --- | --- | --- | --- | --- |
| แชมป์ | รองแชมป์ | อันดับที่สาม | เลื่อนชั้น | ตกชั้น |
ผู้ทำประตูสูงสุดในลีกประจำฤดูกาล

| ฤดูกาล | ผู้ทำประตูสูงสุด | จำนวนประตู | สัญชาติ | ลีก |
| --- | --- | --- | --- | --- |
| 2559 | อับดอลลาห์ โคลาคัจ | 5 |  | ลีกภูมิภาค ดิวิชัน 2 – โซนภาคตะวันตก |
| 2560 | ณัฐชวิทย์ ขันนาค | 8 |  | ไทยลีก 4 – โซนภาคตะวันตก |
| 2561 | อัลมามี ซิลลา | 11 |  | ไทยลีก 4 – โซนภาคตะวันตก |
| 2562 | กฤติ​น​ ดวงเกตุ | 5 |  | ไทยลีก 4 – โซนภาคตะวันตก |
| 2563–64 | ธวัชชัย วิเศษดี | 8 |  | ไทยลีก 3 – โซนภาคตะวันตก |
| 2564–65 | นพเกล้า ดำรงไทย | 5 |  | ไทยลีก 3 – โซนภาคตะวันตก |
ทำเนียบผู้ฝึกสอน

| ชื่อ | สัญชาติ | ตั้งแต่ | ถึง |
| --- | --- | --- | --- |
| เอ็มมานูแอล เอ็นกูเปยู |  | 2559 | 2559 |
| อิสราวุฒิ ถีระแก้ว |  | 2560 | 2561 |
| ชาญ ตัณฑปุตตะ |  | 2561 | 2562 |
| ศรานุวัฒน์ นุศาสตร์สังข์ |  | 2563 | 2564 |
ความสำเร็จ

ฟุตบอลชิงถ้วยพระราชทานประเภท ข.
แชมป์ : 2558
ไทยลีก 4
อันดับ 2 โซนภาคตะวันตก : 2561​
ชุดแข่งที่ใช้และผู้สนับสนุน

| ปี | ผู้ผลิต | ผู้สนับสนุนบนเสื้อ |
| --- | --- | --- |
| 2557 | Pegan Sport | เจเค ซัพพลาย |
| 2558 | Pegan Sport | กิระวิศว์ พิทยภูวนันท์ |
| 2559 | Pegan Sport | เกรียงศักดิ์ แสงสว่าง |
| 2560 | Tamudo | Turtle Daddy NK Fitness |
| 2561 | Versus |  |
| 2562​ | Skykool | BAS Fishing Marine Co.Ltd Pro Kids​ Soccer Academy |
| 2563​ | PB Design | Pornpooto (บริษัท พรปู่โต จำกัด)​ |
สถิติต่าง ๆ > สถิติสโมสร

ลงแข่งขันอย่างเป็นทางการนัดแรก
สพล.สมุทรสาคร 0–1 มหาวิทยาลัยรามคำแหง : ฟุตบอลชิงถ้วยพระราชทานประเภท ง. ประจำปี 2551 ( 27 มกราคม พ.ศ. 2552 สนามสโมสรรถไฟ สวนวชิรเบญจทัศ เขตจตุจักร )
ลงแข่งขันในระดับลีกอาชีพนัดแรก
สีหมอก เอฟซี 3–0 สพล.สมุทรสาคร ยูไนเต็ด : ลีกภูมิภาค ดิวิชั่น 2 ( 19 มีนาคม พ.ศ. 2559 สนามกีฬาโรงเรียนกีฬาจังหวัดสุพรรณบุรี )
อันดับที่ดีที่สุด
อันดับที่ 2: ไทยลีก 4 (โซนภาคตะวันตก) ฤดูกาล 2561
จำนวนผู้เข้าชมในสนามเหย้ามากที่สุด
378 คน : สพล.สมุทรสาคร ยูไนเต็ด 1–0 บีทียู ส.บุญมีฤทธิ์ ยูไนเต็ด (ไทยลีก 4, 17 กุมภาพันธ์ 2560)
จำนวนผู้เข้าชมในสนามเหย้าน้อยที่สุด
30 คน : สพล.สมุทรสาคร ยูไนเต็ด 3–1 ชัยนาท ยูไนเต็ด (ไทยลีก 4, 12 พฤษภาคม 2561)
ชนะขาดลอยมากที่สุดในการแข่งขันทุกรายการ
สพล. สมุทรสาคร 5–1 กรมแพทย์ทหารเรือ : ฟุตบอลชิงถ้วยพระราชทานประเภท ค. ประจำปี 2557 รอบแบ่งกลุ่ม (21 พฤศจิกายน พ.ศ. 2557 , สนามศูนย์ฝึกฟุตบอลแห่งชาติ เขตหนองจอก)
สพล. สมุทรสาคร ยูไนเต็ด 4–0 อัสสัมชัญ ยูไนเต็ด (ไทยลีก 4, 7 กรกฎาคม พ.ศ. 2561)
ชนะขาดลอยมากที่สุดในลีกอาชีพ (เหย้า)
สพล. สมุทรสาคร ยูไนเต็ด 4–0 อัสสัมชัญ ยูไนเต็ด (ไทยลีก 4, 7 กรกฎาคม พ.ศ. 2561)
ชนะขาดลอยมากที่สุดในลีกอาชีพ (เยือน)
ปทุมธานี ยูไนเต็ด 0–3 สพล. สมุทรสาคร ยูไนเต็ด ( ไทยลีก 4, วันที่ 1 กรกฎาคม พ.ศ. 2560 : สนามกีฬาสถาบันการพลศึกษา วิทยาเขตกรุงเทพ )
มีการทำประตูเยอะที่สุดในการแข่งหนึ่งนัด
คาเด็นซ่า สตูล ยูไนเต็ด 8–2 สพล. สมุทรสาคร ยูไนเต็ด (ไทยลีก 4 รอบแชมเปียนส์ลีก, 22 กันยายน พ.ศ. 2561)
แพ้ขาดลอยมากที่สุดในการแข่งขันทุกรายการ
เมืองกาญจน์ สตูล ยูไนเต็ด 10–0 ทวีวัฒนา สมุทรสาคร ยูไนเต็ด (ไทยลีก 3 ฤดูกาล 2563–64​, 25 ตุลาคม พ.ศ. 2563)
แพ้ขาดลอยมากที่สุดในลีกอาชีพ
เมืองกาญจน์ ยูไนเต็ด 10–0 ทวีวัฒนา สมุทรสาคร ยูไนเต็ด (ไทยลีก 3 ฤดูกาล 2563–64​, 25 ตุลาคม พ.ศ. 2563)
แพ้ขาดลอยมากที่สุดในไทยลีกคัพ
อัสสัมชัญ ธนบุรี 3–0 สพล. สมุทรสาคร ยูไนเต็ด (23 มีนาคม พ.ศ. 2559, เอสซีจี สเตเดียม)
แพ้ขาดลอยมากที่สุดในไทยเอฟเอคัพ
สตูล ยูไนเต็ด 5–0 สพล. สมุทรสาคร (ช้าง เอฟเอคัพ 2558 รอบแรก, 4 มีนาคม พ.ศ. 2558 , สนามกีฬากลางจังหวัดสตูล)
ผู้เล่นที่ยิงประตูได้มากที่สุดในการลงสนามหนึ่งนัด
อัลมามี ซิลลา  : 3 ประตู (สพล.สมุทรสาคร ยูไนเต็ด 3–1 ชัยนาท ยูไนเต็ด, ไทยลีก 4 ฤดูกาล 2561 ,12 พฤษภาคม 2561)
แหล่งข้อมูลอื่น

สโมสรฟุตบอลทวีวัฒนา สมุทรสาคร ยูไนเต็ด ที่เฟซบุ๊ก
หนึ่งใจ..เดียวกัน

| หนึ่งใจ> .เดียวกัน |
| --- | --- |
ใบปิดภาพยนตร์ เรื่อง หนึ่งใจ... เดียวกัน
กำกับ: สิริปปกรณ์  ทูลกระหม่อมหญิงอุบลรัตนราชกัญญา สิริวัฒนาพรรณวดี
เขียนบท: ทูลกระหม่อมหญิงอุบลรัตนราชกัญญา สิริวัฒนาพรรณวดี
นักแสดงนำ: ทูลกระหม่อมหญิงอุบลรัตนราชกัญญา สิริวัฒนาพรรณวดี   ศุกลวัฒน์ คณารศ   ศิรพันธ์ วัฒนจินดา   นิศารัตน์ อภิรดี   ซีแนม สุนทร   รอง เค้ามูลคดี   สมชาย ศักดิกุล   วิทยา เจตะภัย
ผู้จัดจำหน่าย: ไทยนครฟิล์ม (ชื่อเดิม ไทยฟิล์มพิคเจอร์ส) โอเรียนทัล อายส์
วันฉาย: 19 พฤษภาคม พ.ศ. 2551    (ดูประวัติการเข้าฉาย) 
ประเทศ: ไทย
ภาษา: ไทย
ทำเงิน: 50 ล้านบาท
ข้อมูลจากฐานข้อมูลภาพยนตร์ไทย
ข้อมูลจากสยามโซน
หนึ่งใจ..เดียวกัน (อังกฤษ: Where The Miracle Happens) เป็นภาพยนตร์ไทยในทูลกระหม่อมหญิงอุบลรัตนราชกัญญา สิริวัฒนาพรรณวดี กำกับโดย สิริปปกรณ์ วงศ์จริยวัตร นำแสดงโดย ทูลกระหม่อมหญิงอุบลรัตนฯ, ศุกลวัฒน์ คณารศ, ศิรพันธ์ วัฒนจินดา, นิศารัตน์ อภิรดี, ซีแนม สุนทร, รอง เค้ามูลคดี, สมชาย ศักดิกุล และ วิทยา เจตะภัย (ถนอม สามโทน) เป็นภาพยนตร์แนวดราม่า สร้างสรรค์สังคม จากบทพระนิพนธ์ เรื่องสั้นที่...ฉันคิด ในทูลกระหม่อมหญิงอุบลรัตนฯ มีเนื้อหากล่าวถึงผู้หญิงคนหนึ่งที่ค้นหาความสุขที่แท้จริงของชีวิต โดยเริ่มต้นที่ เพียงหลวง โรงเรียนเล็ก ๆ ที่รายล้อมด้วยธรรมชาติ
หนึ่งใจ..เดียวกัน ได้แถลงข่าวภาพยนตร์เมื่อวันที่ 12 พฤษภาคม พ.ศ. 2551 ที่โรงละครอักษรา คิง พาวเวอร์ คอมเพล็กซ์ รายได้จากภาพยนตร์เรื่องนี้จะนำไปสมทบทุนโครงการ มิราเคิลออฟไลฟ์ เป็นโครงการช่วยเหลือเด็กด้อยโอกาสทางการศึกษาและขาดโอกาสทางสังคม สืบเนื่องจากทูลกระหม่อมหญิงอุบลรัตนราชกัญญา สิริวัฒนาพรรณวดี ทรงตระหนักถึงปัญหาการด้อยโอกาสทางการศึกษาของเด็กไทย  นอกจากการประชาสัมพันธ์ภายในประเทศแล้ว ภาพยนตร์เรื่องนี้ ยังได้มีการประชาสัมพันธ์ในต่างประเทศ  อาทิ ที่เมืองคานส์ ประเทศฝรั่งเศส เมื่อวันที่ 15 พฤษภาคม พ.ศ. 2551 และเข้าฉายที่กรุงปารีส ในวันที่ 19 พฤษภาคม พ.ศ. 2551 อีกด้วย
เรื่องย่อ

พิมพ์ดาว สาวนักธุรกิจที่ประสบความสำเร็จอย่างสูง เธอคิดแต่เพียงว่า ความสำเร็จที่สมบูรณ์ประกอบด้วยเงินทองและความมั่งคั่งในชื่อเสียง แต่เมื่อเธอได้สูญเสียลูกสาวไปจากอุบัติเหตุทางรถยนต์ เปรียบเสมือนหนึ่งเธอสูญเสียทุกอย่างในชีวิต เหตุการณ์จึงเริ่มต้นขึ้นที่เพียงหลวง โรงเรียนเล็ก ๆ ที่อยู่ท่ามกลางธรรมชาติ ที่รายล้อมไปด้วยชาวบ้านและผู้คนหลากหลายความคิด ณ ที่แห่งนี้ทำให้เธอรู้จักการให้ การแบ่งปัน และใจที่เป็นสุข ความสุขของเธอไม่ได้อยู่ท่ามกลางตึกสูงใจกลางเมืองอีกแล้ว แต่กลับอยู่ที่ท้องนาสีเขียวบนดอย และน้ำใจของชาวบ้านที่หลอมรวมเป็นหนึ่ง
ตัวละคร

พิมพ์ดาว แสดงโดย ทูลกระหม่อมหญิงอุบลรัตนราชกัญญา สิริวัฒนาพรรณวดี: พิมพ์ดาวเป็นหญิงสาวในสังคมเมือง ที่มีอดีตอันเจ็บปวดจากการเสียลูกสาวในอุบัติเหตุรถยนต์ เธอได้รับการผ่าตัดเปลี่ยนหัวใจโดยใช้หัวใจของลูกสาวมาสวมแทน ทั้งที่เธอกับลูกสาวไม่ค่อยเข้าใจกัน จากนั้นเธอจึงมุ่งหน้าสู่ชนบทเพื่อนำเงินไปพัฒนาโรงเรียนในเขตยากจน เป็นการไถ่โทษและแก้ตัวในสิ่งที่เธอเคยทำผิดพลาด แต่ที่นี่เธอพบกับธรรมชาติอันเงียบสงบ และดวงตาไร้เดียงสาของเด็ก ๆ
หมอพบธรรม แสดงโดย ศุกลวัฒน์ คณารส (เวียร์) : หมอพบธรรมเป็นหมอที่ใจเย็น สุขุม รักเด็ก ชอบช่วยเหลือผู้อื่น เดินทางมาเป็นหมอที่ชนบท ที่หมู่บ้านเพียงหลวง เพื่อมารักษาเด็ก ๆ และเป็นเหมือนผู้นำคอยให้ความรู้ของหมู่บ้าน
นิล แสดงโดย ศิรพันธ์ วัฒนจินดา (นุ่น) : นิลเป็นนักศึกษามหาวิทยาลัยที่เติบโตมาด้วยการมีชีวิตที่ยากลำบาก จึงทำให้มีนิสัยแข็ง ๆ ห้าว ๆ และลุย กล้าเผชิญหน้ากับปัญหา ชอบช่วยเหลือคน จะแสดงออกด้วยการกระทำมากกว่าคำพูด และเป็นคนยึดมั่นในอุดมการณ์ ไม่ชอบคนรวยที่ทำประโยชน์เพื่อเป็นการบังหน้า
แพท แสดงโดย นิศารัตน์  อภิรดี (ฟาง) : แพทเป็นนักศึกษาปี 3 แสนเรียบร้อย มีโลกส่วนตัวสูง รักแม่มาก แต่ไม่ค่อยได้ใกล้ชิดกันเท่าไหร่ เพราะคุณแม่เป็นนักธุรกิจใหญ่โต ที่ประสบความสำเร็จมาก จึงไม่ค่อยมีเวลาให้ ชอบเก็บความรู้สึกไว้ภายในไม่แสดงออก จะถ่ายทอดทุกอย่างผ่านตัวอักษรลงไดอารี่ของเธอเท่านั้น
เบญญา แสดงโดย ซีแนม สุนทร: เบญญาเป็นเลขานุการส่วนตัวของ พิมพ์ดาว เป็นเลขาที่กระตือรือร้นมาก ทำงานเก่ง เป็นมือขวาให้เจ้านาย คอยติดต่องานต่าง ๆ มีความสามารถด้านเทคโนโลยี และติดมือถือเป็นชีวิตจิตใจ
งานสร้างภาพยนตร์

หนึ่งใจ..เดียวกัน เป็นบทพระนิพนธ์ในทูลกระหม่อมหญิงอุบลรัตนฯ จากหนังสือ เรื่องสั้น...ที่ฉันคิด ซึ่งทูลกระหม่อมหญิงอุบลรัตนฯ ได้รับแนวคิดจากการดำเนินงานในโครงการ ทูบีนัมเบอร์วัน และ มูลนิธิคุณพุ่ม เจนเซ่น
ฉากถ่ายทำ ทีมงานได้สร้างอำเภอขึ้นมาใหม่ที่ชื่อว่า "เพียงหลวง" โดยได้จัดสร้างโรงเรียน ทุ่งนาสีเขียวที่ลงมือปลูกข้าวเองจริง ๆ ทั้งดำนา ปักต้นกล้า จนข้าวออกรวง
การประชาสัมพันธ์ให้ประชาชนเข้าชม

เนื่องจากกระทรวงศึกษาธิการพิจารณาเห็นว่าภาพยนตร์เรื่องดังกล่าวได้สะท้อนปัญหาสังคม รวมทั้งปณิธานที่แน่วแน่ที่จะแก้ไขปัญหาทางการศึกษาของทูลกระหม่อมหญิงอุบลรัตนราชกัญญา สิริวัฒนาพรรณวดีที่มีต่อเด็กด้อยโอกาส จึงได้แจ้งต่อองค์กรหลักในสังกัดกระทรวงเพื่อให้การสนับสนุนภาพยนตร์เรื่องนี้ จากนั้นทั้งคณะกรรมการอุดมศึกษาแห่งชาติและสำนักงานคณะกรรมการศึกษาเขตพื้นที่ต่าง ๆ ก็ได้แจ้งหนังสือไปยังผู้บริหารมหาวิทยาลัยและโรงเรียนต่าง ๆ เพื่อเชิญชวนให้นำคณะนักเรียนนักศึกษาไปชมภาพยนตร์หนึ่งใจเดียวกันแบบเหมารอบในราคาพิเศษ
รายได้หลังเข้าฉาย

เริ่มแรกภาพยนตร์เรื่องนี้ได้รับการตอบรับที่ไม่ดีนัก ในสัปดาห์ที่เข้าฉายทำรายได้ไปเพียงแค่ 9.8 ล้านบาท ทั้งที่มีการประชาสัมพันธ์ไปในสื่อหลายแขนง แต่ภายหลังภาพยนตร์เรื่องนี้ทำรายได้รวมมากถึง 50 ล้านบาท
ประวัติการเข้าฉาย

| เขต/ภูมิภาค | ปฐมทัศน์ | วันที่เข้าฉาย |
| --- | --- | --- |
| ฝรั่งเศส | 15 พฤษภาคม พ.ศ. 2551 | 19 พฤษภาคม พ.ศ. 2551 |
| ไทย | 12 พฤษภาคม พ.ศ. 2551 | 7 สิงหาคม พ.ศ. 2551 |
แหล่งข้อมูลอื่น

หนึ่งใจ..เดียวกัน (2008) ที่สยามโซน
หนึ่งใจ.. เดียวกัน เก็บถาวร 2008-07-29 ที่ เวย์แบ็กแมชชีน thaicinema.org
"ข้อมูลงานสร้าง หนึ่งใจ..เดียวกัน" เก็บถาวร 2008-08-08 ที่ เวย์แบ็กแมชชีน
| ด ค กหนึ่งใจ> .เดียวกัน |
| --- | --- |
 รางวัลที่ได้รับ · เพลงประกอบภาพยนตร์ 
ทีมงาน: สิริปปกรณ์ วงศ์จริยวัตร (กำกับภาพยนตร์) · ทูลกระหม่อมหญิงอุบลรัตนราชกัญญา สิริวัฒนาพรรณวดี (อำนวยการสร้าง, บทประพันธ์ และขับร้องเพลงประกอบภาพยนตร์)
นักแสดงหลัก: ทูลกระหม่อมหญิงอุบลรัตนราชกัญญา สิริวัฒนาพรรณวดี · ศุกลวัฒน์ คณารศ · ศิรพันธ์ วัฒนจินดา · นิศารัตน์ อภิรดี · ซีแนม สุนทร · รอง เค้ามูลคดี · สมชาย ศักดิกุล ·  วิทยา เจตะภัย
ดูเพิ่มเติม: ทูบีนัมเบอร์วัน · จีเอ็มเอ็ม ไท หับ · หมวดหมู่:หนึ่งใจ..เดียวกัน
สโมสรฟุตบอลอุดรธานี

บทความนี้เกี่ยวกับสโมสรฟุตบอลในประเทศไทย สำหรับความหมายอื่น ดูที่ อุดรธานี (แก้ความกำกวม)
สโมสรฟุตบอลอุดรธานี เอฟซี เป็นสโมสรฟุตบอลอาชีพในประเทศไทยโดยเป็นทีมจากจังหวัดอุดรธานี
ประวัติสโมสร > ยุคโปรลีก

สมาคมกีฬาจังหวัดอุดรธานี ได้รับคำเชิญจาก การกีฬาแห่งประเทศไทย และ สมาคมฟุตบอลแห่งประเทศไทย ให้เข้าร่วมทำการแข่งขัน โปรวินเชียลลีก ครั้งแรก ในปี 2542 โดยมี สถาพร โคตรบุตร เป็นประธานสโมสรคนแรก โดยได้เริ่มส่งทีมจังหวัด เข้าร่วมการแข่งขันมาโดยตลอด โดยผลงานที่ดีที่สุดของทีมจังหวัด ซึ่งผลงานดีที่สุดคือการคว้าอันดับที่ 4 ใน ฤดูกาล 2542/2543
ต่อมาในปี 2547 ทางสมาคมกีฬาจังหวัดฯ มีมติไม่ส่งเข้าร่วมการแข่งขันในฤดูกาล 2548 เนื่องจากไม่พอใจที่ทางฝ่ายจัดการแข่งขัน ไม่มีความชัดเจนในระบบการเลื่อนชั้น-ตกชั้น อีกทั้งทีมเองมีปัญหาด้านงบประมาณ
ประวัติสโมสร > ยุคระบบลีก

ในปี 2552 ได้มีการปรับโครงสร้างลีก ให้เป็นลีกภูมิภาค ทาง สมาคมกีฬาจังหวัดอุดรธานี ได้ตัดสินใจส่งทีมเข้าร่วมแข่งขันอีกครั้ง โดยมี พงศาสตร์ กิจนุกร เป็นประธานสโมสร และ สามารถทำผลงานได้อย่างดีเยี่ยมและสามารถจบที่อันดับที่ 3 ของโซนภาคตะวันออกเฉียงเหนือได้สำเร็จ
ต่อมาในปี 2554 ทางสโมสร ก็ได้จดทะเบียนเป็นนิติบุคคลในนาม บริษัท สโมสรฟุตบอลอุดรธานี จำกัด และได้แยกการบริหารออกจาก สมาคมกีฬาจังหวัดอุดรธานี เพื่อพัฒนาให้เป็นสโมสรฟุตบอลอาชีพมากขึ้น โดยมีเป้าหมายที่จะเลื่อนชั้นเข้าร่วมการแข่งขันฟุตบอล ไทยพรีเมียร์ลีก และ ให้เป็นสโมสรฟุตบอลของจังหวัดอย่างแท้จริง โดยมีประธานสโมสรคือ สุวิทย์​ พิพัฒน์วิไลกุล โดยในช่วงเวลานั้น สโมสรประสบความสำเร็จในการเลื่อนชั้นเข้าร่วมการแข่งขันใน ไทยลีก 2 ได้สำเร็จ โดยในไทยลีก 3 2560 สโมสร ชนะเลิศการเพลย์ออฟเลื่อนชั้นได้สำเร็จ
ต่อมาใน ฤดูกาล 2561 ได้มีการเปลื่ยนแปลงผู้บริหารใหม่ทั้งหมด และได้แต่งตั้ง วัชรพล ขาวขำ ผู้จัดการทีมขึ้นเป็นประธานสโมสร และได้แต่งตั้ง ศราวุธ เพชรพนมพร เป็นประธานที่ปรึกษาสโมสร โดยเป็นผู้บริหารใหม่ทั้งหมด
ในการแข่งขัน ไทยลีก 2 ฤดูกาล 2565-66 สโมสรจบอันดับที่ 18 ทำให้ตกชั้นต้องลงไปแข่งขันใน ไทยลีก 3 ในฤดูกาลต่อไป แต่ต่อมาทางบริษัท ไทยลีก จำกัดได้แจ้งว่าสโมสรไม่ผ่านคลับไลเซนซิ่ง ทำให้ต้องลงแข่งเซมิโปรลีกในฤดูกาลต่อมา
ประวัติสโมสร > รูปแบบชุดแข่งของสโมสรในแต่ละฤดูกาล > ชุดเหย้า

| 0 | 1 | 2 | 3 | 4 | 5 | 6 | 7 | 8 | 9 | 10 |
| --- | --- | --- | --- | --- | --- | --- | --- | --- | --- | --- |
|               2010  |               2011  |               2012  |               2013  |               2014 (a)  |               2014 (b)  |               2014 (c)  |               2015  |              2016  |               2017  |              2018  |
(a) ในปี พ.ศ. 2557 สโมสรได้เปลี่ยนชุดหลังจากแข่งขันไปได้ 10 นัด 
(b) ใช้หลังจากจบการแข่งขันเลกที่ 1 
(c) ใช้ในการแข่งขันเลกที่ 2